Diari Oficial de la Generalitat Valenciana


Sumari del DOGV 4629, del 13-11-2003 (2003/12964)

ORDE de 12 de novembre de 2003, de la Conselleria de Benestar Social, per la qual es regulen i convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2003, com a continuïtat dels objectius definits en el Pla d'Igualtat d'Oportunitats del Govern Valencià (2001-2004).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4629

Data del DOGV
:   13-11-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/12459


Data del document
:   12-11-2003

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * treball femení
    * suport econòmic
    * guarda de xiquets

ORDE de 12 de novembre de 2003, de la Conselleria de Benestar Social, per la qual es regulen i convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2003, com a continuïtat dels objectius definits en el Pla d'Igualtat d'Oportunitats del Govern Valencià (2001-2004). [2003/12802]
  
La Llei 39/1999, de 5 de novembre, per a promoure la conciliació de la vida familiar i laboral de les persones treballadores, desenrotlla diversos preceptes constitucionals, entre els quals es recull l'article 9.2 de la Constitució Espanyola que atribuïx als poders públics el deure de promoure les condicions perquè la igualtat de l'individu i dels grups en què s'integren siguen reals i efectives; i remoure els obstacles que impedisquen o dificulten la seua plenitud tot facilitant la participació de tots els ciutadans en la vida política, econòmica, cultural i social.
  
El Decret 120/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social, li atribuïx entre altres a la Direcció General de la Dona la funció d'elaborar, de promoure i d'executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
El Pla d'Actuació del Govern de la Generalitat Valenciana per a la Igualtat d'Oportunitats entre Hòmens i Dones, 2001-2004, recull en un dels seus objectius proporcionar servicis d'assistència i d'atenció als fills de dones treballadores, tot garantint l'atenció, el benestar i l'educació dels xiquets menors de 3 anys, que permeta compatibilitzar la seua activitat laboral o professional amb les seues responsabilitats familiars.
  
D'altra banda, és necessari que l'atenció de la primera infància s'impartisca dins del compliment de la normativa vigent i de l'objectiu general de millorar l'oferta educativa existent a la Comunitat Valenciana, per això és propòsit fonamental d'esta convocatòria col·laborar financerament en l'adequació a la normativa regulada en la LOGSE 1/1990, de 3 d'octubre (BOE núm. 238, de 4 d'octubre) i en el Reial Decret 1.004/91, de 14 de juny (BOE núm. 152, de 26 de juny), pel qual s'establixen els requisits mínims dels centres que impartixen ensenyances de règim general no universitàries,. Així mateix, atesa la proximitat del termini atorgat per la normativa vigent a este tipus d'institucions per a la seua adequació als requisits mínims assenyalats per als centres d'Educació Infantil i al compliment del procés d'adequació en els terminis previstos, prorrogats per la Llei 24/2001, de 27 de desembre, de Mesures Fiscals, Administratives i de l'Orde Social (BOE núm. 313, de 31 de desembre) en el seu article 84, és convenient continuar afavorint i impulsant el procés d'adequació i de reconversió des de les administracions educatives.
  
Per consegüent, la convocatòria d'ajudes econòmiques de l'exercici 2003 per a estes entitats locals titulars de centres d'Educació Infantil de 0-3 anys, coadjuva a esta necessitat, tot incentivant el procés d'adequació a la LOGSE, per la qual cosa la convocatòria d'ajudes va dirigides a aquelles entitats locals que ja han començat este procés, bé havent realitzat davant de la Conselleria de Cultura i Educació la sol·licitud per a obtindre l'autorització com a centre de primer cicle d'Educació Infantil, bé havent obtingut, fins i tot, l'esmentada autorització
  
Per tot això, la Conselleria de Benestar Social convoca, en el marc de les lleis anteriorment citades, ajudes encaminades al desenrotllament de programes, de servicis i de centres, les beneficiàries de les quals seran les corporacions locals.
  
En virtut d'això i en ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, i el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1
  
És objecte de la present orde regular i convocar ajudes destinades a finançar els gastos corrents de funcionament dels centres i/o programes dirigits a afavorir la conciliació entre la vida familiar i laboral, a través de l'atenció a la primera infància (0-3 anys), per a l'exercici 2003, com a continuïtat dels objectius definits en Pla d'Igualtat d'Oportunitats del Govern Valencià (2001-2004)
  
Article 2
  
El finançament de les ajudes convocades en la present Orde tindrà caràcter finalista i es portarà a terme per mitjà d'aportacions econòmiques de la Generalitat Valenciana i del Ministeri de Treball i Assumptes Socials.
  
- La dotació econòmica de les ajudes se sufragarà a càrrec del capítol IV del pressupost de gastos de la Generalitat Valenciana per a l'exercici econòmic 2003, a càrrec del programa 323.10, Línia de subvenció T2196, per un import de tres milions cent setanta-cinc mil dos-cents noranta-set euros amb cinquanta-dos cèntims (3.175.297,52 euros).
  
Article 3
  
Aprovar les bases per les quals es regix esta convocatòria, incloses com a annex I de la present Orde.
  
DISPOSICIONS FINALS
  
Primera
  
S'autoritza la directora general de la Dona i a la subsecretària de la Conselleria de Benestar Social perquè, en l'àmbit de les seues competències, adopten les mesures necessàries per al desenrotllament i aplicació d'esta orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Esta orde, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del titular de la Conselleria de Benestar Social en el termini d'un mes a comptar des de l'endemà de la seua publicació.
  
b) El recurs contenciós administratiu, haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la seua publicació.
  
València, 12 de novembre 2003
  
La consellera de Benestar Social
  
ALICIA DE MIGUEL GARCÍA
  
ANNEX I
  
BASES
  
Primera. Objecte i àmbit
  
És objecte de la present convocatòria, la concessió d'ajudes destinades a finançar els gastos corrents de funcionament dels centres i/o programes dirigits a afavorir la conciliació entre la vida familiar i laboral, a través de l'atenció a la primera infància (0-3 anys), per a l'exercici 2003, com a continuïtat dels objectius definits en Pla d'Igualtat d'Oportunitats del Govern Valencià (2001-2004)
  
L'import de les ajudes concedides, en cap cas, podrà excedir el 75% de la totalitat de llocs escolars de 0-3 anys dels centres i/o programes beneficiaris, durant l'exercici 2003.
  
Segona. Naturalesa de les ajudes
  
Les ajudes regulades en la present Orde, tindran naturalesa jurídica de subvenció pública a càrrec de fons finalistes i aniran destinades al finançament parcial dels gastos corrents dels centres i/o programes d'educació infantil de les entitats locals, que tinguen com a fi, la conciliació entre la vida familiar i laboral a través de l'atenció de la primera infància per a l'exercici 2003.
  
Tercera. Entitats beneficiàries
  
Seran beneficiàries de les ajudes, les entitats locals titulars dels centres i/o programes d'atenció a la primera infància (0-3 anys) dins de l'àmbit de la Comunitat Valenciana, que complisquen algun dels requisits següents:
  
- Que els servicis es creen en barris desfavorits socialment.
  
- Que contribuïsquen a l'assentament de la població d'àmbit rural.
  
- Que s'implanten en zones de fort creixement demogràfic.
  
Estos centres hauran d'estar en possessió de l'autorització de la Conselleria de Cultura, Educació i Esport, com a centre de primer cicle d'educació infantil o haver-la sol·licitada amb posterioritat a l'1 de gener de 2002, o bé la resolució d'aprovació d'espais per part de l'esmentada Conselleria.
  
Seran beneficiàries de les ajudes, les entitats locals titulars dels centres i/o programes ja finançats a càrrec d'este programa, per als quals se sol·licita continuïtat.
  
Els centres d'atenció a la primera infància, que no hagen sigut subvencionats en anys anteriors, hauran de ser de nova creació, i/o millorar alguns dels servicis següents:
  
- Ampliació d'horari, tot adequant-ho a l'horari laboral.
  
- Ampliació del nombre de places.
  
- Ampliació del grup d'edat fins a cobrir de 0-3 anys.
  
- Transformació de servicis temporals en permanents.
  
- Adequació a la LOGSE.
  
No podran rebre subvenció i, per tant, quedaran excloses d'esta convocatòria aquelles entitats que es troben en algun dels casos següents:
  
1. Els centres d'Educació Infantil que atenen xiquets d'entre 0-3 anys que no hagen sol·licitat de la Conselleria de Cultura, Educació i Esport de la Generalitat Valenciana, abans de la data de finalització del termini de presentació de sol·licituds de la present convocatòria, l'autorització per a convertir-se en centres d'educació infantil de primer cicle.
  
2. No haver presentat la justificació d'este tipus d'ajudes, en cas d'haver resultat beneficiàries en la convocatòria de l'any anterior.
  
3. Quan la totalitat del personal docent i no docent de la institució dedicada a l'atenció dels menors escolars, que no es trobe d'alta en el règim de Seguretat Social que els corresponga, d'acord amb la normativa aplicable.
  
Queden expressament exclosos de les ajudes previstes en esta orde els conceptes següents:
  
- Els gastos la competència dels quals siga pròpia d'altres organismes públics.
  
- Els centres i/o programes que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
  
Quarta. Publicitat i difusió
  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada pel Ministeri de Treball i Assumptes Socials i la Generalitat Valenciana a través de la Conselleria de Benestar Social.
  
En la publicitat que es realitze en qualsevol mitjà de comunicació social sobre les actuacions derivades d'estos programes, es farà constar expressament que estos es porten a terme en virtut del cofinançament establit entre el Ministeri de Treball i Assumptes Socials i la Comunitat Autònoma Valenciana.
  
Quinta. Presentació de sol·licituds, documentació i termini
  
La sol·licitud s'emplenarà d'acord amb el model que s'adjunta a la present Orde com a annex II.
  
Les sol·licituds es presentaran en dos exemplars en qualsevol dels Registres dels Servicis Territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, tot utilitzant per a això els models normalitzats establits a l'efecte i que figuren en la present Orde com a annex II.
  
Haurà de presentar-se una sol·licitud diferent per a cada u dels centres d'atenció a la primera infància, firmada pel president de l'entitat local corresponent i acompanyada de la documentació següent:
  
1. Autorització de la Direcció General d'Ensenyament de la Conselleria de Cultura, Educació i Esport, com a centre de primer cicle d'educació infantil, o bé còpia acreditativa de tindre sol·licitada esta autorització, o resolució d'aprovació d'espais per l'esmentada Conselleria
  
2. Certificat de l'acord del Ple de l'entitat local o de la Comissió de Govern, en què conste la sol·licitud d'ajuda que es pretén obtindre, així com el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i, a les de control financer que corresponen a la Intervenció General en relació amb l'ajuda concedida.
  
3. Certificat de la Intervenció Municipal en què conste la partida pressupostària, per al manteniment del Centre infantil, que figure en els pressupostos de l'entitat local per a l'exercici 2003.
  
4. Certificat de la Intervenció de l'entitat local en què conste una relació detallada i comprensiva dels gastos generats per al funcionament del centre infantil imputables als tres primers trimestres de l'exercici 2003, així com el fet del depòsit i custòdia dels justificants originals en la intervenció i la tresoreria de l'entitat local, a disposició de les comprovacions i requeriments que siguen necessaris per part dels òrgans gestors de la Conselleria de Benestar Social, si és procedent.
  
5. Certificat de la Secretaria de l'entitat local en què conste la relació nominal de la totalitat de la plantilla del personal educador del centre, així com que la totalitat de dit personal es troba d'alta en el règim de la Seguretat Social que li correspon, segons el model inclòs com annex II.H) en la present orde.
  
6. Certificat de la Secretaria de l'entitat local en què conste la relació nominal de la totalitat de la plantilla del personal no docent del centre del curs 2002-2003, així com que la totalitat d'este personal es troba d'alta en el règim de la Seguretat Social que li correspon, segons el model inclòs com annex II.H) en la present orde.
  
7. Memòria dels servicis i/o programes previstos per a l'exercici 2003, en què haurà de comptar amb un projecte educatiu on se detalle el temps i l'espai dedicat a la participació de pares i mares, per a assegurar una continuïtat en l'atenció que el xiquet/a rep en el seu entorn familiar i en el centre.
  
8. Certificat de la Secretaria de l'entitat local de les subvencions o ajudes atorgades per altres departaments de l'administració autonòmica, altres administracions o ens públics o privats, tant nacionals com internacionals, destinades al centre per al qual se sol·licita la subvenció.
  
9. Dades de domiciliació bancària, segons el model que s'inclou com annex III en la present orde.
  
10. Omplir els models annex núm. IV, segons corresponga, centre o programa que opte per primera vegada, model núm.2. centre o programa que sol·licite l'ajuda com a continuïtat d'este, models núm. 3.1 i 5.
  
Tots els documents que s'aporten hauran de ser originals o fotocòpies compulsades
  
El termini de presentació de sol·licituds, conforme al model annex, serà de 10 dies hàbils, a partir de la publicació de la present Orde en el Diari Oficial de la Generalitat Valenciana.
  
Quan la sol·licitud no reunisca els requisits establits en la present Orde o no s'acompanye la documentació que, d'acord amb esta, resulte exigible, de conformitat amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents preceptius, amb indicació que, si així no ho feren, se'ls tindrà per desistits de la seua petició, prèvia resolució, que haurà de ser dictada en els termes previst en l'article 42 de la citada Llei.
  
Sexta. Valoració de les sol·licituds.
  
Tindran caràcter prioritari els centres i/o programes d'atenció a la primera infància, subvencionats en exercicis anteriors, per als quals se sol·licita continuïtat pel seu interés social.
  
La quantia que s'assigne a cada u dels centres previstos en este capítol, atendrà els factors següents:
  
- El nombre de llocs escolars.
  
- Les necessitats objectives del municipi originades per la seua problemàtica social.
  
- El nivell d'execució del gasto de la quantitat total subvencionada així com memòria valorativa dels resultats obtinguts en l'exercici de 2002 i anteriors.
  
- Període i horari de funcionament dels centres i/o programes.
  
- Valoració dels projectes educatius
  
Sèptim. Import de les ajudes
  
L'import total es calcularà pel nombre de dies que romanga en funcionament el centre d'educació infantil durant l'any. El dit còmput en cap cas serà superior a 220 dies any.
  
El mòdul ha d'entendre's com a màxim, i quedarà establit en un import de 14 euros, lloc escolar/dia.
  
L'import de les ajudes, en cap cas excedirà del 75% de la totalitat de llocs escolars d'entre zero a tres anys dels centres beneficiaris.
  
Octava. Comissió de Valoració
  
Es constituirà una Comissió de Valoració, formada pels membres següents:
  
- La cap de Servici de Programes de la Direcció General de la Dona o persona en qui delegue.
  
- La cap de Secció del Servici de Programes de la Direcció General de la Dona o persona en qui delegue.
  
- La cap de Secció de Coordinació Administrativa de la Direcció General de la Dona.
  
- Les coordinadores de la Direcció General de la Dona en les seus d'Alacant i de Castelló.
  
- Un/a tècnic/a de la Direcció Territorial de Benestar Social de València..
  
- Un/a tècnic/a de la Secretaria General de la Conselleria de Benestar Social.
  
Novena. Resolució
  
La Comissió d'Avaluació establida en la base octava de la present Orde, elevarà proposta motivada de resolució a la directora general, tenint en compte els criteris de valoració de la base sexta, qui resoldrà per delegació del conseller de Benestar Social prevista en Resolució de 30/1/01 sobre delegació de competències en determinats òrgans de la Conselleria de Benestar Social (DOGV núm.3936 de 9/2/01), modificada per Resolucions de 16 de febrer i 14 de maig del 2002.
  
El termini màxim per a resoldre i notificar la resolució procedent, serà de un mes a comptar des de la finalització del termini de presentació de sol·licituds.
  
Una vegada transcorregut el termini sense que haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per llei 4/1999 de 13 de gener. I això sense perjuí de l'obligació legal de resoldre sobre la petició presentada
  
Les resolucions notificaran als interessats en els termes previstos en l'art.58 de la llei 30/1992 de 26 de novembre de Règim Jurídic de les Administracions Públiques i del Procediment Administratiu Comú i, en esta, constaran la denominació i la quantia de l'activitat subvencionada, determinant, si és procedent, les obligacions accessòries a què ha de supeditar-se l'entitat beneficiària.
  
L'import de l'ajuda concedida, en cap cas podrà ser de tal quantia que, aïlladament o en concurrència amb altres subvencions o ajudes d'altres administracions o d'altres ens públics o privats, tant nacionals com internacionals, supere el cost de l'activitat que ha de desenrotllar l'entitat beneficiària de la subvenció.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Podrà ser motiu de denegació de les ajudes regulades en la present orde la incorrecta o nul·la justificació de les quantitats percebudes en concepte d'ajudes atorgades per l'administració de la Generalitat Valenciana en l'exercici anterior, així com no reintegrar les quantitats indegudament percebudes corresponents a aquelles subvencions. En tot cas, perquè corresponga la dita denegació serà necessari que, prèviament, qualsevol d'estes circumstàncies haja sigut constatada i declarada per l'administració, per mitjà de resolució expressa motivada i ferma, dictada en un procediment amb audiència i notificació a l'interessat
  
Desena. Obligacions de les entitats beneficiàries
  
Les entitats subvencionades hauran de complir les obligacions següents:
  
1é. Comunicar fefaentment, a l'òrgan que concedix la subvenció, la sol·licitud i la concessió d'ajudes, amb la mateixa finalitat, per part d'altres organismes públics o privats, tant nacionals com internacionals.
  
L'obtenció concurrent de subvencions o ajudes atorgades per altres administracions o ens públics o privats, tant nacionals com internacionals, podrà donar lloc a la modificació de la resolució de concessió i la minoració de l'ajuda prevista en les presents bases.
  
2n. No alterar la finalitat per a la qual se sol·licita les ajudes.
  
3é. No modificar el pressupost que l'entitat sol·licitant ha designat a este fi.
  
4é. Justificar les ajudes concedides en el termini màxim establit en la present orde i la resta de normes d'aplicació.
  
5t. Presentar en la Direcció Territorial corresponent, abans del 28 de febrer de l'exercici següent, una memòria de desenrotllament dels centres i/o projectes subvencionats.
  
6é. Sotmetre's al control financer de la Intervenció General de la Generalitat Valenciana, així com del Tribunal de Comptes
  
7é. Omplir, els models que el Ministeri de Treball i Assumptes Socials exigix com a requisit en la tramitació del corresponent Conveni de Col·laboració, podent ser motiu de revocació de l'ajuda no remetre'ls en temps i en la forma escaient.
  
8u. Complir totes les obligacions que es troben previstes per al règim de subvencions i ajudes públiques, que li siguen aplicables a la present orde, de conformitat amb el que disposa el Decret Legislatiu de 26 de Juny de 1991 pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
  
En tot moment la Direcció General de la Dona, podrà demanar la informació necessària per a elaborar els seus informes de seguiment.
  
Onzena. Justificació i pagament de les ajudes
  
Una vegada concedida la subvenció als sol·licitants i, de conformitat amb la normativa vigent per a l'exercici 2003, el règim de pagaments de les ajudes s'efectuarà de conformitat amb l'article 33, punt 1, apartat d) de la Llei 12/2002, de 27 de desembre, de Pressupostos de la Generalitat Valenciana per a l'exercici 2003 (DOGV núm. 4409, de 31/12/2002), que establix els supòsits d'excepció al règim general de lliuraments per a les ajudes a centres i guarderies infantils 0-3 anys.
  
A l'efecte podran fer-se efectives per mitjà del pagament fraccionat de la quantia total de la subvenció concedida, per trimestres anticipats, efectuant-se el lliurament corresponent al quart trimestre prèvia justificació de la totalitat del gasto objecte de la subvenció corresponent als tres primers trimestres, tot procedint-se a les regularitzacions que corresponguen, segons les justificacions presentades.
  
En el cas que les entitats beneficiàries reberen ajudes d'altres organismes per a la mateixa finalitat, no podran presentar justificants, relatius a gastos ja justificats a càrrec de convocatòries d'altres organismes públics o privats nacionals i internacionals.
  
La justificació de la subvenció concedida es realitzarà per mitjà de la presentació d'un certificat de la secretaria o de la intervenció de l'entitat local en què conste una relació detallada i comprensiva dels gastos generats per al funcionament del centre infantil imputables a l'exercici 2003, així com el fet del depòsit i custòdia dels justificants originals en la intervenció i tresoreria de l'entitat local, a disposició de les comprovacions i els requeriments que siguen necessaris per part dels òrgans gestors de la Conselleria de Benestar Social.
  
En este certificat, es considerarà com a quantitat justificada l'import dels gastos efectivament realitzats fins al moment de l'expedició del certificat
  
Al finalitzar l'exercici econòmic haurà de presentar un informe, preceptiu al pagament final, de l'Alcalde o el President de l'entitat local corresponent, on s'especifique que s'han complit tots els requisits i les condicions que determinen la concessió de la subvenció. Així mateix s'haurà d'adjuntar relació de l'alumnat atés al finalitzar l'any, actualitzant les dades presentades en el model que a l'efecte s'adjunta en la sol·licitud.
  
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, així com la derivada de qualsevol relació amb tercers, sent els seus titulars els que responguen amb caràcter exclusiu.
  
De la mateixa manera, la concessió d'una subvenció, a l'empara d'esta orde, no comportarà cap obligació per part d'esta Conselleria de Benestar Social respecte a les subvencions d'exercicis posteriors.
  
Dotzena. Minoració o desistiment sense efectes de les ajudes concedides
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, amb posterioritat a la presentació de la sol·licitud, d'altres ajudes públiques o privades, que en el seu conjunt superen el cost de l'activitat que ha de desenrotllar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució expressa serà de sis mesos des del moment en què s'incoe l'expedient de revocació o minoració, i si és procedent, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no de la prescripció de les accions.